BLISS ยกเลิกออก-เสนอขาย BLISS-W2 หลังขายหุ้น PP ได้ไม่ครบ
BLISS ยกเลิกออก-เสนอขาย BLISS-W2 หลังขายหุ้น PP ได้ไม่ครบ 
12 ม.ค. 2559

นายกษพล บวรศรีการ กรรมการผู้จัดการ บริษัท บลิส-เทล จำกัด (มหาชน) หรือ BLISS เปิดเผยว่า สืบเนื่องจากมติที่ประชุมวิสามัญผู้ถือหุ้นบริษัทเมื่อวันที่ 9 มกราคม 2558 ได้มีการพิจารณาอนุมัติการออกและเสนอขายหุ้นสามัญเพิ่มทุนใหม่ของบริษัทฯ จำนวน 16,000,000,000 หุ้น ที่ราคาหุ้นละ 0.105 บาทต่อหุ้น รวมมูลค่า 1,680,000,000 บาท
โดยจัดสรรและเสนอขายให้แก่บุคคลในวงจำกัด (“Private Placement” หรือ PP) ทั้งนี้การกำหนดราคาเสนอขาย จะต้องไม่ต่ำกว่าราคาตลาด และออกเสนอขายใบสำคัญแสดงสิทธิให้แก่ผู้ถือหุ้นเดิมของบริษัท(BLISS-W2) จำนวน 1,900,000,000 หน่วย โดยมีราคาใช้สิทธิเท่ากับ 0.10บาท รวมถึงมีอัตราการใช้สิทธิเท่ากับ 1 ใบสำคัญแสดงสิทธิต่อ 1 หุ้น
ทั้งนี้ การจัดสรรหุ้นเพิ่มทุนในครั้งนี้ได้มีการกำหนดเงื่อนไขในการเพิ่มทุนให้แก่บุคคลในวงจำกัด (PP) โดยนักลงทุนจะชำระค่าหุ้นสามัญเพิ่มทุนที่จัดสรรให้แก่บุคคลในวงจำกัด (PP) ภายใน 45 วันนับจากวันที่ที่ประชุมผู้ถือหุ้นอนุมัติการออกหุ้นเพิ่มทุน และจัดสรรให้แก่บุคคลในวงจำกัด (PP) หรือภายใน 45 วัน นับจากวันที่บริษัทฯสามารถกลับเข้าไปทำการซื้อขายหลักทรัพย์ปกติในตลาดหลักทรัพย์แห่งประเทศไทยได้โดยนับจากวันที่เกิดขึ้นช้าที่สุด
อย่างไรก็ตาม ภายหลังจากที่ประชุมผู้ถือหุ้นอนุมัติแล้วมีนักลงทุนบางส่วนได้พิจารณาขอยกเลิกเงื่อนไขที่หลักทรัพย์ของบริษัทฯจะต้องกลับไปทำการซื้อขายตามปกติในตลาดหลักทรัพย์แห่งประเทศไทยก่อนแล้วจึงจะชำระค่าหุ้นเพิ่มทุน โดยนักลงทุนดังกล่าวรับทราบว่าการชำระค่าหุ้นเพิ่มทุนไม่ได้เป็นเงื่อนไขของการย้ายกลับเข้ามาซื้อขายในหมวดปกติและการยกเลิกเงื่อนไขดังกล่าวเป็นการสละประโยชน์แห่งเงื่อนไขบังคับก่อนการชำระเงินค่าหุ้นเพิ่มทุนซึ่งเป็นประโยชน์ต่อนักลงทุนฝ่ายเดียว
นอกจากนั้น ที่ปรึกษากฎหมายของบริษัทฯยังได้ให้ความเห็นว่าการออกและเสนอขาย BLISS-W2 จะไม่สามารถทำได้หากบริษัทไม่สามารถเสนอขายหุ้นสามัญเพิ่มทุนใหม่ให้แก่บุคคลในวงจำกัด (PP) ให้สำเร็จภายใน 1 ปีนับจากวันที่ที่ประชุมวิสามัญผู้ถือหุ้นมีมติอนุมัติ ทั้งนี้ ตั้งแต่เหตุการณ์ดังกล่าว จนถึง ณ วันที่ 11 มกราคม 2559 มีกลุ่มนักลงทุนที่ได้รับการจัดสรรหุ้นเพิ่มทุน PP ได้ชำระค่าหุ้นเพิ่มทุนทั้งสิ้น 15,375,500,000 หุ้น หรือ 1,614,427,500 ล้านบาท โดยมีนักลงทุนบางส่วนชำระไม่ครบถ้วน 624,500,000 หุ้น
ทั้งนี้ เมื่อการเสนอขายหุ้นสามัญเพิ่มทุนใหม่ให้แก่ PP ไม่สำเร็จเรียบร้อยครบถ้วนภายใน 1 ปีนับจากวันที่ที่ประชุมวิสามัญผู้ถือหุ้นมีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯครั้งที่ 2 (BLISS-W2) จึงเป็นอันถูกยกเลิกไป ซึ่งเป็นไปตามเงื่อนไขของการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯครั้งที่ 2 (BLISS-W2) ดังกล่าว